Dagbladet Information og radioprogrammet Harddisken på P1 har valgt at indlede en oplysningskrig omkring handelsaftalen ACTA, da de mener, den har fået alt for lidt opmærksomhed i pressen op til Danmarks underskrivelse af aftalen d. 26. januar i år, ligesom omstændighederne omkring aftalens tilblivelse har været forsøgt hemmeligholdt af de forskellige stater og interesseorganisationer bag.

ACTA-aftalen er en multilateral aftale, der skal forsøge at bekæmpe piratkopiering i alle sine afskygninger, heriblandt også den digitale af slagsen, som i høj grad foregår på internettet. Sidstnævnte skal bl.a. ske ved at lægge større ansvar over på internetudbyderne, der skal kunne pålægges en slags politi-rolle over for sine kunder.

Med overskriften “Det frie internet under pres” har Information således lavet en hel journal-side på deres hjemmeside, hvor de løbende opdaterer omkring aftalen og informerer om de forskellige stridende parter i sagen, lige fra rettighedsorganisationer til aktivistgrupper såsom Anonymous.

Det hele skal efter planen munde ud i en åben høring omkring aftalen d. 27. februar, hvor en række danske organisationer er inviteret med, bl.a. Dansk Industri, Rettighedsalliancen, Prosa og Dansk Energi.